Diari Oficial de la Generalitat Valenciana


Sumari del DOGV 4401, del 18-12-2002 (2002/13715)

ACORD de 13 de novembre de 2002, de la Comissió Territorial d'Urbanisme de València, relatiu a la modificació número 8 del Pla General de Riba-roja de Túria.
-------------------------------------------------------------------------------------------------------------------------------------------------------------

### Dades del document

Número de DOGV
:   4401

Data del DOGV
:   18-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13097


Data del document
:   13-11-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Riba-roja de Túria
    * pla d'urbanisme

ACORD de 13 de novembre de 2002, de la Comissió Territorial d'Urbanisme de València, relatiu a la modificació número 8 del Pla General de Riba-roja de Túria. [2002/A13722]
  
Vist l'expedient remés per l'Ajuntament de Riba-roja de Túria, referit a la modificació número 8 del Pla General, i de conformitat amb els següents
  
Antecedents de fet
  
Primer
  
El projecte es va sotmetre a informació pública per mitjà d'Acord del Ple de l'Ajuntament en la sessió del dia 30 de juliol de 2002. Després del pertinent període d'exposició pública, en el qual no es van presentar al·legacions, va ser aprovat provisionalment pel mateix òrgan amb data 7 d'octubre de 2002.
  
Segon
  
El projecte consta de memòria i plans d'informació i d'ordenació.
  
Tercer
  
La modificació inclou quatre punts el contingut de la qual és el següent:
  
3.1 Modificació unitat d'execució Clot 2
  
Proposa la redelimitació d'esta unitat d'execució, amb l'exclusió del seu àmbit de determinades parcel·les que es van incloure per un error, en contra dels criteris que van servir de base a la seua delimitació.
  
Es justifica que l'ordenació d'este sòl procedix d'un planejament de l'any 78, que hui està consolidat quasi en la seua totalitat, i que el criteri del planejament vigent per a obtindre les zones verdes que en el seu moment no va cedir el promotor va ser delimitar unitats d'execució i s'inclouen, junt amb estes, les parcel·les vacants de l'antic promotor, així com que les parcel·les que es detrauen de l'àmbit són susceptibles d'executar per mitjà d'actuacions aïllades.
  
3.2 Modificació unitat d'execució 3
  
Planteja l'obertura d'un nou vial sobre el traçat d'un antic camí, per a mantindre els accessos existents a diverses parcel·les, per no poder-se resoldre amb els vials prevists en el pla.
  
3.3 Modificació unitat d'execució València la Vella
  
Inclou la subdivisió en dos de la unitat d'execució Vella 1, la Vella 1-A de superfície majoritària i la Vella 1-B de caràcter discontinu, que inclou dos illes on hi ha indústries en funcionament junt amb els semivials perimetrals, amb la justificació que, ja que es tracta d'usos incompatibles segons el Pla General, en el procés de gestió s'haurien d'eradicar i, per tant, els propietaris afectats per la unitat inicial haurien d'assumir els costs indemnitzatoris corresponents.
  
3.4 Modificació en l'àmbit del carrer Azorín
  
Proposa la restitució del vial previst en el planejament anterior al vigent i la regularització del perímetre urbà, que al·lega que els pendents dels vials de vora grafiats actualment, els fan de difícil execució.
  
Quart
  
Riba-roja de Túria disposa de Pla General aprovat definitivament per la Comissió Territorial d'Urbanisme amb data 23 d'octubre de 1996.
  
Fonaments de dret
  
Primer
  
La tramitació ha sigut correcta, de conformitat amb el que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment del que preceptua l'article 27 de la LRAU.
  
Tercer
  
En relació amb el punt 1 de la modificació i sense perjuí de la justificació adduïda per l'Ajuntament per a excloure determinades parcel·les de la unitat, s'observa que es deixa fora de l'àmbit de gestió integrada dos zones verdes, amb la qual cosa no es garantiria la seua obtenció en coherència amb la justificació mencionada.
  
Quart
  
 Respecte del punt 3 de la modificació s'ha d'argumentar que l'article 67 de la LRAU preveu com a càrregues d'urbanització que tots els propietaris inclosos en una actuació integrada han d'assumir, entre d'altres i per remissió a l'article 155.1 del TRLS, les indemnitzacions per derrocament de construccions, obres o instal·lacions que exigisquen l'execució dels plans, de forma general.
  
D'altra banda, el Reglament de Gestió Urbanística aprovat per Reial Decret 3.288/1978 establix en l'article 98 que s'entendrà que no poden conservar-se i, per tant, han de ser indemnitzats aquells elements o immobles que siga necessari eliminar per a realitzar les obres d'urbanització o quan la seua conservació siga radicalment incompatible amb l'ordenació, fins i tot com a ús provisional.
  
Respecte d'això, s'haurà de justificar la necessitat de la modificació pretesa, per mitjà de l'acreditació de la incompatibilitat radical de les activitats que se segreguen de la unitat inicial, a què es referixen els articles anteriors.
  
Cinqué
  
La modificació en l'àmbit del carrer Azorín genera un increment de l'aprofitament lucratiu privat de 9.940 m² de sostre, i és necessari justificar el manteniment de la proporcionalitat aprofitament/dotacions a què es referixen els articles 55 de la LRAU i 17 de l'annex al Reglament de Planejament de la Comunitat Valenciana.
  
Sisé
  
6. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que disposa els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha exposat anteriorment, la Comissió Territorial d'Urbanisme, en la sessió de 13 de novembre de 2002, acorda:
  
- Aprovar definitivament els punts 1 i 2 de la modificació núm. 8 de Riba-roja de Túria.
  
- Suspendre l'aprovació definitiva dels punts 3 i 4 mentre no s'esmenen les deficiències relacionades, que, en síntesi, es referixen a l'acreditació de la incompatibilitat radical de les activitats que se segreguen de la unitat d'execució València la Vella inicial i el manteniment de la proporcionalitat aprofitament/dotacions a què es referixen els articles 55 de la LRAU i 17 de l'annex al Reglament de Planejament de la Comunitat Valenciana, en relació amb la reordenació en el carrer Azorín.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això sense perjuí que es puga exercitar qualsevol altre recurs que s'estime oportú.
  
València, 13 de novembre de 2002.- El secretari de la Comissió Territorial d'Urbanisme: José Manuel Palau Navarro.